ભુખ્યાને ભોજન માટે સુરતના વરાછામાં 19 વર્ષથી દરરોજ પરોઢિયે ચાલતો થેપલા ‘યજ્ઞ’ સુરત: ભારતીય સંસ્કૃતિમાં વહેલી સવારે 4 વાગ્યાથી બ્રહ્મમુહૂર્તમાં સેવા-પૂજા કરવાની પરંપરા છે. સ્વામી વિવેકાનંદે કહ્યું છે કે ગરીબોને સેવા એ સૌથી મોટી પૂજા છે. કાપોદ્રાની રચના સોસાયટીના લોકો સવારે ચાર વાગ્યાથી સોસાયટીની વાડીમાં જ ભેગા થઇ ગરીબોને ભોજન આપવા માટે થેપલા ‘યજ્ઞ’ છેલ્લા 19 વર્ષથી કરી રહ્યા છે.થેપલા બનાવી જુદા-જુદા વિસ્તારમાં પહોંચતા કરાય છેદરરોજ વહેલી સવારે 4 વાગ્યાથી કાપોદ્રાની રચના સોસાયટીમાં વરસાદ, ટાઢ, તાપ કે કોઇ પણ પ્રકારની મોસમ હોય સોસાયટીની વાડીમાં થેપલાની સેવા અવિરત ચાલુ રહે છે. આ સેવા 19 વર્ષથી થઇ રહી છે. દરરોજ બે મણ ઘઉંના લોટના થેપલા તૈયાર કરવામાં આવે છે. આ સેવા પ્રવૃત્તિનો પ્રારંભ કરનાર વડીલોની ટીમના બાબુભાઇ પટોળિયાએ જણાવ્યું હતું કે,શહેરના કેટલાક પોઇન્ટ પર ભૂખ્યા લોકોને ટળવળતા જોઇને તેઓને ભોજન કેવી રીતે આપી શકાય, તે વિચારમાંથી સેવાની શરૂઆત થઇ. પ્રારંભના દિવસોમાં પોતાના ઘરેથી બનાવીને લાવવાનું નક્કી થયુ.રચના સોસાયટીના લોકો પોતે જ લાવેલા 40 કિલો લોટથી રોજ 800થી 900 થેપલા બનાવે છેપરંતુ દરરોજ બધાજ ઘરોમાં બનાવવાનું શક્ય બનવું અઘરું હોવાથી સોસાયટીની વાડીમાં ભેગા થઇને થેપલા બનાવવાનુ શરૂ થયું. ખૂબ જ ઉત્સાહથી ભાઇઓ અને બહેનો સેવા માટે આવવા લાગ્યા. આજે 10થી 15 વ્યક્તિ દરરોજ વહેલી સવારે 4 વાગ્યે હાજર થઇ જાય છે. ઘઉંના લોટમાંથી લગભગ 800થી 900 નંગ થેપલા તૈયાર કરતા 2 કલાક જેટલો સમય લાગે છે. બની ગયા પછી ત્રણ નંગના પેકિંગ કરી સાંજના સમયે સ્ટેશન નજીક આયુર્વેદિક કોલેજ બહાર, લંબેહનુમાન મંદિર બહાર અને રાજેશ્રી હોલ ક્ષેત્રપાળ મંદિર પાસે પહોંચતા કરાય છે. એક રિક્ષા ચાલક ભાઇ સામાન્ય ખર્ચ લઇને દરરોજ વિતરણ કરી આવે છે.જરૂરી મટીરિયલ્સની ઉણપ ક્યારેય રહેતી નથીવહેલી સવારે સેવા કરીને દરેક વ્યક્તિ પોત પોતાના કામ ધંધે અને બહેનો ઘરકામમાં લાગી જાય છે. ગોઠવાયેલી વિતરણ માટેની વ્યવસ્થા મુજબ દરરોજ જરૂરિયાત મંદ લોકો સુધી પહોંચી જાય છે. ક્યારેક ભારે વરસાદ હોય અને વરાછાના ગરનાળામાં પાણી ભરેલુ હોય રિક્ષા પસાર થઇ શકે તેવું નહોય ત્યારે અમારા સભ્યો જાતે જઇને રેલવે ટ્રેક ઉપરથી ચાલીને વિતરણ કરવા જાય છે. શરૂઆતમાં અમે સભ્યોએ થોડી રકમ એકત્ર કરી ચલાવતા પરંતુ અવિરત સેવા જોઇને આજે અનેક દાતાઓ આગળ આવ્યા છે. તેથી જરૂરી મટીરિયલ્સની ઉણપ ક્યારેય રહેતી નથી.